b'\n_START_ARTICLE_\nTy\xc3\xb6n imu\n_START_PARAGRAPH_\nTy\xc3\xb6n imu on suhteellisen tuore ty\xc3\xb6hyvinvoinnin k\xc3\xa4site. Se kuvaa ty\xc3\xb6ntekij\xc3\xa4n my\xc3\xb6nteisi\xc3\xa4 ty\xc3\xb6hyvinvointikokemuksia, ei pahoinvoinnin, kuormittuneisuuden tai stressioireilun m\xc3\xa4\xc3\xa4r\xc3\xa4\xc3\xa4 ty\xc3\xb6ss\xc3\xa4. Suomalaisessa ty\xc3\xb6olotutkimuksessa ja keskustelussa ty\xc3\xb6n imu on vakiintunut viittaamaan "work engagementiin" sellaisena kuin hollantilaiset Wilmar Schaufeli ja Arnold Bakker sen ovat m\xc3\xa4\xc3\xa4ritelleet. _NEWLINE_Tarkemmin ty\xc3\xb6n imulla tarkoitetaan my\xc3\xb6nteist\xc3\xa4, tunne- ja motivaatiot\xc3\xa4yttymyksen tilaa, jota luonnehtivat 1) tarmokkuus ("vigor"), 2) omistautuminen ("dedication") ja 3) uppoutuminen ("absorption"). Tarmokkuus on kokemusta energisyydest\xc3\xa4, halua panostaa ty\xc3\xb6h\xc3\xb6n, sinnikkyytt\xc3\xa4 ja ponnistelun halua my\xc3\xb6s vastoink\xc3\xa4ymisi\xc3\xa4 kohdatessa. Omistautuminen on kokemuksia merkityksellisyydest\xc3\xa4, innokkuudesta, inspiraatiosta, ylpeydest\xc3\xa4 ja haasteellisuudesta ty\xc3\xb6ss\xc3\xa4. Uppoutumista luonnehtii syv\xc3\xa4 keskittyneisyyden tila, paneutuneisuus ty\xc3\xb6h\xc3\xb6n ja n\xc3\xa4ist\xc3\xa4 koettu nautinto. Aika kuluu kuin huomaamatta ja irrottautuminen voi tuntua vaikealta.\n_START_SECTION_\nTy\xc3\xb6n imua tukevia tekij\xc3\xb6it\xc3\xa4\n_START_PARAGRAPH_\nKansainv\xc3\xa4lisen tutkimuksen perusteella vahvimmin ty\xc3\xb6n imua tukevat erilaiset ty\xc3\xb6h\xc3\xb6n liittyv\xc3\xa4t voimavarat: ne ty\xc3\xb6n fyysiset, psykologiset, sosiaaliset tai organisatoriset piirteet, jotka auttavat v\xc3\xa4hent\xc3\xa4m\xc3\xa4\xc3\xa4n ty\xc3\xb6n koettuja vaatimuksia ja jotka edesauttavat ty\xc3\xb6n tavoitteiden saavuttamista . Ty\xc3\xb6n voimavarat tukevat hyvinvointia ty\xc3\xb6ss\xc3\xa4 my\xc3\xb6s siksi, ett\xc3\xa4 ne tyydytt\xc3\xa4v\xc3\xa4t inhimillisi\xc3\xa4 itsen\xc3\xa4isyyden, yhteis\xc3\xb6llisyyden ja p\xc3\xa4rj\xc3\xa4\xc3\xa4misen perustarpeita ihmisess\xc3\xa4 ja siten viritt\xc3\xa4v\xc3\xa4t henkil\xc3\xb6kohtaista kasvua, oppimista ja kehittymist\xc3\xa4 ty\xc3\xb6ss\xc3\xa4. Eri t\xc3\xb6iss\xc3\xa4 ja organisaatioissa kulloinkin merkityksellisimm\xc3\xa4t ty\xc3\xb6n voimavarat voivat vaihdella ja olla teht\xc3\xa4v\xc3\xa4tasoisia (esim. ty\xc3\xb6n koetut tulokset, ty\xc3\xb6n kehitt\xc3\xa4vyys), ty\xc3\xb6n organisointia koskevia (esim. ty\xc3\xb6n itsen\xc3\xa4isyys), vuorovaikutukseen liittyvi\xc3\xa4 (esim. esimiehen ja ty\xc3\xb6yhteis\xc3\xb6n tuki) tai organisatorisia (esim. kannustava ja uudistushakuinen ty\xc3\xb6ilmapiiri, perhemy\xc3\xb6nteinen organisaatiokulttuuri)._NEWLINE_Ty\xc3\xb6n voimavaratekij\xc3\xb6iden lis\xc3\xa4ksi ty\xc3\xb6n imuun voivat vaikuttaa ty\xc3\xb6asemassa tapahtuvat muutokset; hyvinvoinnin tarttuminen ihmisten v\xc3\xa4lill\xc3\xa4 ; yksil\xc3\xb6lliset voimavarat     ; palautuminen ty\xc3\xb6p\xc3\xa4iv\xc3\xa4n rasituksista ; ty\xc3\xb6n ja kodin rikastava vuorovaikutus sek\xc3\xa4 kodin voimavarat   ja positiiviset interventiot .\n_START_SECTION_\nTy\xc3\xb6n imun seuraukset\n_START_PARAGRAPH_\nT\xc3\xa4h\xc3\xa4nastisen suomalaisen ja kansainv\xc3\xa4lisen tutkimusn\xc3\xa4yt\xc3\xb6n perusteella ty\xc3\xb6n imulla on useita my\xc3\xb6nteisi\xc3\xa4 seurauksia yksil\xc3\xb6ille, ty\xc3\xb6yhteis\xc3\xb6ille ja organisaatioille. Ty\xc3\xb6n imu tukee sitoutumista ty\xc3\xb6paikkaan ; halua pysytell\xc3\xa4 senhetkisess\xc3\xa4 ty\xc3\xb6paikassa.  ; halua pysy\xc3\xa4 pitk\xc3\xa4\xc3\xa4n ty\xc3\xb6el\xc3\xa4m\xc3\xa4ss\xc3\xa4 ; etenemist\xc3\xa4 organisaatiossa ; aloitteellisuutta ja muuta vapaaehtoista suoriutumista ty\xc3\xb6ss\xc3\xa4  ; ty\xc3\xb6ss\xc3\xa4 suoriutumista ja ty\xc3\xb6n tuloksellisuutta      ; oppimismotivaatiota ja jatkokouluttautumista  \xc2\xa0; tyytyv\xc3\xa4isyytt\xc3\xa4 el\xc3\xa4m\xc3\xa4\xc3\xa4n ja muun el\xc3\xa4m\xc3\xa4n hyvinvointia  ; sek\xc3\xa4 terveytt\xc3\xa4\n_START_SECTION_\nTy\xc3\xb6n imun suhde ty\xc3\xb6uupumukseen\n_START_PARAGRAPH_\nTy\xc3\xb6n imu kuvaa ty\xc3\xb6ntekij\xc3\xa4n ty\xc3\xb6hyvinvointia positiivisen psykologian l\xc3\xa4ht\xc3\xb6kohdista. T\xc3\xa4ll\xc3\xb6in ei tarkastella ainoastaan pahoinvointioireita tai niiden puuttumista, vaan ty\xc3\xb6ss\xc3\xa4 nostattavia my\xc3\xb6nteisi\xc3\xa4 kokemuksia. Ty\xc3\xb6n imu ja ty\xc3\xb6uupumus eiv\xc3\xa4t my\xc3\xb6s ole niin sanotusti saman kolikon k\xc3\xa4\xc3\xa4nt\xc3\xb6puolia. Ne ovat k\xc3\xa4\xc3\xa4nteisess\xc3\xa4 yhteydess\xc3\xa4 toisiinsa, mutta silti erillisi\xc3\xa4 ilmi\xc3\xb6it\xc3\xa4.  Ty\xc3\xb6ntekij\xc3\xa4, jolla ei ole lainkaan ty\xc3\xb6uupumusoireita, ei v\xc3\xa4ltt\xc3\xa4m\xc3\xa4tt\xc3\xa4 automaattisesti nauti ty\xc3\xb6st\xc3\xa4\xc3\xa4n ja koe runsaasti ty\xc3\xb6n imua. Vastaavasti ty\xc3\xb6ntekij\xc3\xa4n kokiessa vain v\xc3\xa4h\xc3\xa4isesti ty\xc3\xb6n imua ei siit\xc3\xa4 viel\xc3\xa4 v\xc3\xa4ltt\xc3\xa4m\xc3\xa4tt\xc3\xa4 seuraa, ett\xc3\xa4 h\xc3\xa4nell\xc3\xa4 olisi vakava ty\xc3\xb6uupumus. Kartoittamalla rinnakkain ty\xc3\xb6n imua ja ty\xc3\xb6uupumusta onkin mahdollista saavuttaa aiempaa kokonaisvaltaisempi ja monipuolisempi k\xc3\xa4sitys sek\xc3\xa4 ty\xc3\xb6hyvinvoinnista ett\xc3\xa4 ty\xc3\xb6pahoinvoinnista._NEWLINE_Lis\xc3\xa4ksi ty\xc3\xb6n erilaiset kuormitustekij\xc3\xa4t, kuten liian suuri ty\xc3\xb6n m\xc3\xa4\xc3\xa4r\xc3\xa4 tai ty\xc3\xb6n laadullinen kuormitus aiheuttavat tutkimusten perusteella ennen kaikkea ty\xc3\xb6uupumusta, mutteiv\xc3\xa4t niink\xc3\xa4\xc3\xa4n ty\xc3\xb6n imun hiipumista . My\xc3\xb6s ty\xc3\xb6n imun seuraukset erottavat k\xc3\xa4sitteen perinteisist\xc3\xa4 ty\xc3\xb6pahoinvoinnin oireista. Siin\xc3\xa4 miss\xc3\xa4 ty\xc3\xb6uupumuksella on vahvempia kielteisi\xc3\xa4 vaikutuksia ty\xc3\xb6ntekij\xc3\xa4n my\xc3\xb6hemp\xc3\xa4\xc3\xa4n terveyteen  , ovat ty\xc3\xb6n imun seuraukset n\xc3\xa4ht\xc3\xa4viss\xc3\xa4 ty\xc3\xb6ntekij\xc3\xa4n suoriutumisessa (ks. yll\xc3\xa4).\n_START_SECTION_\nMit\xc3\xa4 ty\xc3\xb6n imu ei ole\n_START_PARAGRAPH_\nTy\xc3\xb6n imu ei tarkoita ty\xc3\xb6oloja, joissa ty\xc3\xb6 imee ty\xc3\xb6ntekij\xc3\xa4lt\xc3\xa4\xc3\xa4n energiaa tms. muuta pois, vaan aidosti my\xc3\xb6nteist\xc3\xa4 hyvinvoinnin tilaa sek\xc3\xa4 ty\xc3\xb6ntekij\xc3\xa4n aktiivista ja samastuvaa suhdetta ty\xc3\xb6h\xc3\xb6ns\xc3\xa4. Kyse ei ole siis ty\xc3\xb6narkomaniasta tai -holismista.   Ty\xc3\xb6n imua kokevalle ty\xc3\xb6 on t\xc3\xa4rke\xc3\xa4\xc3\xa4, mutta ennen kaikkea siihen sis\xc3\xa4ltyv\xc3\xa4n my\xc3\xb6nteisen ja sen tuottaman tyydytyksen takia. Ty\xc3\xb6holistillekin ty\xc3\xb6 on t\xc3\xa4rke\xc3\xa4\xc3\xa4, mutta ty\xc3\xb6holisti ei nauti ty\xc3\xb6st\xc3\xa4\xc3\xa4n ja ty\xc3\xb6holismi on my\xc3\xb6s k\xc3\xa4\xc3\xa4nteisess\xc3\xa4 yhteydess\xc3\xa4 onnellisuuteen. _NEWLINE_Ty\xc3\xb6n imu ei my\xc3\xb6sk\xc3\xa4\xc3\xa4n ole sama asia kuin flow, vaikka uppoutuminen muistuttaakin sit\xc3\xa4. Se ei ole \xe2\x80\x99flown\xe2\x80\x99 kaltainen hetkellinen ja spesifi \xe2\x80\x99huippukokemus\xe2\x80\x99, vaan pysyv\xc3\xa4mpi ja kaikkialle levittyv\xc3\xa4 tila, joka ei kohdistu mihink\xc3\xa4\xc3\xa4n yhteen tiettyyn asiaan, tapahtumaan, yksil\xc3\xb6\xc3\xb6n tai k\xc3\xa4ytt\xc3\xa4ytymiseen.\n_START_SECTION_\nMiten ty\xc3\xb6n imua tutkitaan?\n_START_PARAGRAPH_\nUtrechtin yliopistossa Wilmar Schaufeli ja Arnold Bakker ovat kehitt\xc3\xa4neet ty\xc3\xb6n imu -kyselyn (UWES, Utrecht Work Engagement Scale), joka voidaan toteuttaa joko alkuper\xc3\xa4isen\xc3\xa4 seitsem\xc3\xa4ntoista kysymyksen tai lyhynnettyn\xc3\xa4 yhdeks\xc3\xa4n kysymyksen mittaisena. Vaikka ty\xc3\xb6n imulla tarkoitetaan l\xc3\xa4ht\xc3\xb6kohtaisesti pidempijaksoista ty\xc3\xb6hyvinvoinnin tilaa, sit\xc3\xa4 on ryhdytty viime aikoina tutkimaan my\xc3\xb6s p\xc3\xa4iv\xc3\xa4tasolla. Sonnentag  on osoittanut p\xc3\xa4iv\xc3\xa4kirjatutkimuksessaan, ett\xc3\xa4 ty\xc3\xb6n imun taso voi jossain m\xc3\xa4\xc3\xa4rin vaihdella ty\xc3\xb6viikon aikana, vaikka se pitk\xc3\xa4ll\xc3\xa4 aikav\xc3\xa4lill\xc3\xa4 onkin osoittautunut melko pysyv\xc3\xa4ksi hyvinvoinnin tilaksi.'